Чабуул

Чабуул - согуш аракетинин негизги түрү.

Ал кургакта, деңизде жана абада согуш, салгылаш жана операция формасында жүргүзүлөт. Чабуулдун башкы максаты - душманды толук талкалоо, маанилүү чекти же районду ээлөө. Кургактагы душман коргонууга өткөндө же ал оңтойсуз абалда турганда жапырып кирип, душмандын топтолгон күчүн артиллерия, авиация, танк менен талкалап, Чабуулга өтөт. Жарып кирүү үчүн башкы сокку уруучу аскерлердин күчүн, куралдарын душмандыкынан кыйла көбөйтүп, ыңгайлуу өңүттөр тандалып алынат. Бирикмелерге, бөлүктөргө Чабуул коюлчу багыт аныкталып, Чабуулду жүзөгө ашырууда душманды курчоого алуу, аны айланып өтүү жолу колдонулат.

Шаарда, токойдо, кышында, түнкүсүн ж. б. татаал шартта Чабуулга өтүүнүн өзгөчөлүктөрү бар. Согуш аракеттеринин максатынын жана ага катышчу күчтөрдүн, каражаттардын аз-көптүгүнө жараша Чабуулдун стратегиялык, оперативдүү же тактикалык мааниси болушу мүмкүн. Биринчи дүйнөлүк согушта (1914-18) Чабуул армиялык, фронттук операциялар түрүндө болсо, 2-дүйнөлүк согушта (1939- 45) Чабуулга көптөгөн фронттор, ири бирикмелер, танкалык, авиац., механикалаштырылган аскерлердин зор тобу катышкан. Экинчи дүйнөлүк согуштан кийин аскерлердин түрлөрүнүн жана күжүрмөн мүмкүнчүлүктөрүнүн (ядролук куралдардын) кескин өсүшүнө байланыштуу Чабуул коюу операцияларында аба жана деңиз десантынын, аба чабуулунан коргонуунун ролу жогорулоодо.

Колдонулган адабияттар
Кыргыз Совет Энциклопедиясы. Башкы редактор Б. О. Орузбаева. -Фрунзе: Кыргыз Совет Энциклопедиясынын башкы редакциясы, 1980. Т. 6. Тоо климаты - Яшма. -656 б.
Категория:Согуш